  Наталья Тетерина Сергей Коновалов Глазкарлэн выль тӧроез луиз. Со сярысь Удмуртиысь тӧролэн но кивалтэтлэн пресс-службаязы ивортӥзы. Та кандидат понна Кар думаысь 23 депутатъёс пӧлысь 22-ез куара сётӥзы. Кар тӧролэн интыез понна Сергей Коновалов но Александр Старцев вожвылъяськизы. Глазкарез азинтонъя учкетэныз (концепциеныз) тодматыкуз, Сергей Коновалов муниципалитетлэсь экономика, дышетон но лулчеберет удысъёссэ азинтонэ мерлыклы шаплы пыриськыны ӵектӥз. Александр Старцев программаяз шуг-секытъёсын нюръяськон амалъёс дэмлаз. Одӥгез сыӵе ужпум – ТОСЭР инлык басьтон. Вожвылъяськон ӧрилэн кенешонэзлы йылпумъянъёсъя, Сергей Коновалов 473 балл люказ, Александр Старцев – 423 балл. Конкурслэн нырысетӥ люкетаз ваньмыз 8 кандидат пыриськиз. Глазкар тӧроез вить арлы бырйизы. Тодэ вайытом, 18-тӥ коньывуонэ карлэсь азьвыл тӧрозэ Олег Бекмеметьевез Ижкарлы кивалтӥсе бырйизы. Глазкар тӧролэсь ужъёссэ муниципалитетлэн кивалтӥсезлэн нырысетӥ воштӥсез Ирина Обухова быдэсъя. ВАТСАН Сергей Коновалов 14-тӥ куарусёнэ 1976-тӥ арын Ижкарын вордскиз. Ижкарысь техникая кун университетысь «Менеджмент но маркетинг» факультетэз йылпумъяз.   2006-2007 аръёсы — «Сухарев-молоко» компаниын быдэсъясь кивалтӥсь;  2007-2008 аръёсы — «Ижмолоко» ворсам акционер огазеяськонлэн азинсконъя кивалтӥсез;  2008-2009 аръёсы — «АкваАргентум» огазеяськонлэн быдэсъясь кивалтӥсез;   2009-2014 аръёсы — «Глазов-молоко» заводлэн кивалтӥсез;  2014-тӥ арын «Айсвита» комбинатэн кивалтыны кутскиз;   Али Сергей Коновалов «Милком» огазеяськонлэн Пермьысь «Созвездие» хладокомбинатэзлэн кивалтӥсез луыса ужа. Тегъёс: Политика Удмуртия Глазкар кивалтӥсьёс  